CELEX: 32020R0745
Language: bg
Date: 2020-06-04 00:00:00
Title: Регламент за изпълнение (ЕС) 2020/745 на Комисията от 4 юни 2020 година за изменение на Регламент (ЕС) 2018/1042 по отношение на отлагане на датите на прилагане на някои мерки в контекста на пандемията от COVID-19 (текст от значение за ЕИП)

5.6.2020   
               
               
                  BG
               
               
                  Официален вестник на Европейския съюз
               
               
                  L 176/11
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/745 НА КОМИСИЯТА
         от 4 юни 2020 година
         за изменение на Регламент (ЕС) 2018/1042 по отношение на отлагане на датите на прилагане на някои мерки в контекста на пандемията от COVID-19
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2018/1139 на Европейския парламент и на Съвета от 4 юли 2018 г. относно общи правила в областта на гражданското въздухоплаване и за създаването на Агенция за авиационна безопасност на Европейския съюз и за изменение на регламенти (ЕО) № 2111/2005, (ЕО) № 1008/2008, (ЕС) № 996/2010, (ЕС) № 376/2014 и на директиви 2014/30/ЕС и 2014/53/ЕС на Европейския парламент и на Съвета и за отмяна на регламенти (ЕО) № 552/2004 и (ЕО) № 216/2008 на Европейския парламент и на Съвета и Регламент (ЕИО) № 3922/91 на Съвета (1), и по-специално член 23, член 31 и член 62, параграф 15 от него,
         като има предвид, че:
         
                     (1)
                  
                  
                     Мерките, въведени с цел ограничаване на пандемията от COVID-19, сериозно накърняват способността на държавите членки и на авиационния сектор да се подготвят за прилагането на редица наскоро приети регламенти за изпълнение в областта на авиационната безопасност.
                  
               
                     (2)
                  
                  
                     Ограниченията и промените по отношение на условията на труд и наличието на служители, в съчетание с допълнителното работно натоварване, необходимо за справяне със значителните отрицателни последствия от пандемията от COVID-19, за всички заинтересовани страни, затрудняват подготовката за прилагането на въпросните регламенти за изпълнение.
                  
               
                     (3)
                  
                  
                     Новите изисквания за проверки за употреба на алкохол, програми за партньорска подкрепа и психологично оценяване на пилотите, въведени с Регламент (ЕС) 2018/1042 на Комисията (2), не могат да бъдат приложени от държавите членки в срока, предвиден в посочения регламент, т.е. от 14 август 2020 г., поради предприетите от тях различни ограничителни мерки. Държавите членки не са в състояние да гарантират, че екипажите ще могат да спазват новите задължения, въведени с Регламент (ЕС) 2018/1042, тъй като това би могло да ограничи наличието на екипажи за възобновяването на полетите в хода на възстановяването от пандемията от COVID-19. Поради това датата на прилагане на тези изисквания следва да бъде отложена с 6 месеца, за да се даде възможност на държавите членки да компенсират отрицателното въздействие на причиненото от пандемията от COVID-19 забавяне при прилагането на тези мерки на практика.
                  
               
                     (4)
                  
                  
                     Агенцията за авиационна безопасност на Европейския съюз потвърди пред Комисията, че отлагането на прилагането на разпоредбите, посочени в съображение 3, е възможно, без това да има отрицателно въздействие върху авиационната безопасност, тъй като то ще бъде за много ограничен период от време, а в контекста на възстановяването от пандемията от COVID-19 въздушният трафик вероятно ще се възобновява бавно и постепенно, като излагането на рисковете, установени в областта на проверките за психоактивни вещества и програмите за психологическа подкрепа, ще бъде по-слабо.
                  
               
                     (5)
                  
                  
                     С цел да се окаже незабавна помощ на националните органи и всички заинтересовани страни по време на пандемията от COVID-19 и да им се даде възможност да адаптират своите планове, за да се подготвят за отложеното прилагане на съответните разпоредби, настоящият регламент следва да влезе в сила в деня след деня на публикуването му в Официален вестник на Европейския съюз.
                  
               
                     (6)
                  
                  
                     Мерките, предвидени в настоящия регламент, са в съответствие със становището на комитета, създаден по силата на член 127 от Регламент (ЕС) 2018/1139,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            В член 2 от Регламент (ЕС) 2018/1042 третата алинея се заменя със следното:
            
               „Обаче посоченото в член 1, точки 1 и 3 се прилага от 14 февруари 2021 г., а посоченото в точка 3, буква е) и точка 6, буква б) от приложението се прилага от 14 август 2018 г.“.
            
         
         
            Член 2
            Настоящият регламент влиза в сила в деня след деня на публикуването му в Официален вестник на Европейския съюз.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 4 юни 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 212, 22.8.2018 г., стр. 1.
         
            (2)  Регламент (ЕС) 2018/1042 на Комисията от 23 юли 2018 г. за изменение на Регламент (ЕС) № 965/2012, отнасящо се за техническите изисквания и административните процедури, свързани с въвеждането на помощни програми, психологичното оценяване на полетните екипажи и систематичните и случайните проверки за психоактивни вещества, целящи осигуряване на медицинска годност на членовете на полетните и кабинните екипажи, и отнасящо се за оборудването със система за предупреждение за опасно сближение с терена на новопроизведените самолети с турбинни двигатели с максимална сертифицирана излетна маса, по-малка или равна на 5700 kg, и одобрени да превозват от шест до девет пътници (ОВ L 188, 25.7.2018 г., стр. 3).